คลายกังวลการเมือง
ดัชนีหุ้นพุ่งปรี๊ด17จุด–สัปดาห์หน้าไปต่อ–เศรษฐกิจจีนชะลอไม่มาก
14 ก.ค. 2555

ดัชนีหุ้นพุ่งปรี๊ด17จุด–สัปดาห์หน้าไปต่อ–เศรษฐกิจจีนชะลอไม่มาก
ตลาดหุ้นพุ่งปรี๊ด ศาลรัฐธรรมนูญยกคำร้องล้มล้างการปกครอง–เศรษฐกิจจีนชะลอตัวตามคาดการณ์ จับตาสัปดาห์หน้าให้น้ำหนักต่างประเทศ
ตลาดหุ้นไทยปรับตัวขึ้นแรงในการซื้อขายช่วงบ่าย วิ่งทะลุ 1,200 จุด ปิด 1,210.29 จุด เพิ่มขึ้น 17.16 จุด คิดเป็น 1.44% มูลค่าซื้อขาย 24,904.36 ล้านบาท ต่างชาติขาย 1,122 ล้านบาท
สำหรับการปรับตัวขึ้นแรงของตลาด เกิดขึ้นภายหลังจากที่ศาลรัฐธรรมนูญออกนั่งบัลลังก์อ่านคำวินิจฉัยร่างแก้ไขรัฐธรรมนูญมาตรา 291 ว่าล้มล้างการปกครองตามมาตรา 68 หรือไม่ ซึ่งศาลได้ยกคำร้องและไม่มีการวินิจฉัยให้ยุบพรรคการเมือง
ทั้งนี้ ศาลเห็นว่าการแก้ไขทั้งฉบับไม่สามารถทำได้ แต่ผู้ร้องมีเจตนาเพื่อแก้ไขรัฐธรรมนูญเพื่อปฏิรูปการเมืองให้มีประสิทธิภาพ และไม่ได้มีเจตนาเป็นการล้มล้างการปกครองในระบอบประชาธิปไตย เนื่องจากการกระทำดังกล่าวไม่เพียงพอที่จะให้ถือว่าเป็นการล้มล้างการปกครอง
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า ผลที่ออกมาถือว่ามีข้อดี ซึ่งเป็นปัจจัยบวกต่อตลาดหุ้น 2 ข้อ คือ ความไม่ชัดเจนที่เคยปกคลุมตลาดหุ้นอยู่หายไป และการแก้ไขรัฐธรรมนูญรายมาตราจะใช้ระยะเวลา ทำให้ลดความเสี่ยงที่จะเกิดการเผชิญหน้าในระยะสั้นออกไป
อย่างไรก็ตาม นายวิน เชื่อว่าหลังจากนี้ดัชนีหุ้นไทยจะกลับมาเคลื่อนไหวตามปัจจัยต่างประเทศเช่นเดิม โดยหากเศรษฐกิจโลกยังไม่มีประเด็นบวกใหม่ๆ หรือมีมาตรการกระตุ้นเศรษฐกิจออกมาอีก จะทำให้ตลาดหุ้นปรับลดลง เพราะฉะนั้นจึงยังไม่จำเป็นต้องปรับเป้าหมายดัชนีหุ้นไทยปีนี้ที่คาดว่าจะอยู่ที่ 1,290 จุด
“ถ้ามองระยะสั้นถือว่าเมื่อวันศุกร์ตลาดหุ้นตอบรับเกินจริงไปหน่อย” นายวิน กล่าว
นายสุกิจ อุดมศิริกุล ผู้ช่วยกรรมการผู้จัดการ บริษัทหลักทรัพย์ (บล.) ไทยพาณิชย์ กล่าวว่า ผลการวินิจฉัยของศาลรัฐธรรมนูญออกมาด้วยดี รัฐบาลยังเดินหน้าบริหารประเทศต่อไป ถือว่าผลที่ออกมาไม่พลิกความคาดหมาย และตลาดหุ้นทั้งสัปดาห์ขึ้นไปรับล่วงหน้าแล้ว
“ความกังวลปัจจัยการเมืองลดลง และตัวเลขการเติบโตทางเศรษฐกิจของประเทศจีน ไตรมาส 2 โต 7.6% ลดลงจากไตรมาสแรกที่โต 8.1% ซึ่งเป็นการชะลอตัวไม่มากเมื่อเทียบไตรมาสต่อไตรมาส” นายสุกิจ กล่าว
สำหรับทิศทางตลาดสัปดาห์หน้า นายสุกิจ กล่าวว่า ให้น้ำหนักที่ผลประกอบการสหรัฐและของบริษัทจดทะเบียนไทย และปัจจัยยุโรปหลังจากที่ประเทศอิตาลีถูกลดเครดิต กรอบการเคลื่อนไหวของดัชนีมีแนวต้าน 1,220-1,230 จุด และแนวรับ 1,200–1,190 จุด 
นายเทิดศักดิ์ ทวีธีระธรรม ผู้อำนวยการอาวุโสฝ่ายวิเคราะห์หลักทรัพย์ บล.เอเซีย พลัส กล่าวว่า ดัชนีตลาดวันนี้ปรับตัวเพิ่มขึ้น นักลงทุนคลายความกังวลจากปัจจัยทางการเมือง หลังจากตุลาการศาลรัฐธรรมนูญยกคำร้องกรณีร่างรัฐธรรมนูญแห่งราชอาณาจักรไทยแก้ไขเพิ่มเติมมาตรา 291 ขัดต่อรัฐธรรมนูญหรือไม่ เนื่องจากเห็นว่ายังไม่มีการกระทำที่จะเป็นการล้มล้างระบอบประชาธิปไตย ซึ่งน่าจะส่งผลให้สถานการณ์ในตลาดหุ้นไทยคลี่คลายลงมาได้บ้าง
นายเทิดศักดิ์ กล่าวว่า แนวโน้มดัชนีหุ้นไทยสัปดาห์หน้าคาดว่าจะแกว่งตัวในกรอบแนวรับ 1,191 จุด และแนวต้าน 1,235 จุด ประเด็นที่นักลงทุนจะหันกลับไปสนใจ ยังเป็นปัจจัยความคืบหน้าการแก้ไขปัญหาเศรษฐกิจในยุโรป และมาตรการใหม่ที่จะออกมาช่วยกระตุ้นเศรษฐกิจให้ดีขึ้น รวมทั้งต้องติดตามตัวเลขเศรษฐกิจต่างประเทศด้วย
นายชัย จิรเสวีนุประพันธ์ ผู้จัดการฝ่ายกลยุทธ์การลงทุน บล.โนมูระ พัฒนสิน กล่าวว่า ตลาดหุ้นไทยปรับตัวเพิ่มขึ้นหลังจากตุลาการศาลรัฐธรรมนูญอ่านคำวินิจฉัย กรณีร่างแก้ไขรัฐธรรมนูญไม่เข้าข่ายล้มล้างการปกครองในระบอบประชาธิปไตย ทำให้ไม่ต้องมีคำวินิจฉัยให้ต้องมีการยุบพรรคการเมือง ส่งผลให้นักลงทุนคลายความกังวล
นอกจากนี้ การประกาศตัวเลขเศรษฐกิจของจีนก็ออกมาดี โดยมีแรงซื้อเข้ามาในกลุ่มสื่อสาร พลังงาน และธนาคาร คาดการณ์ตลาดหุ้นสัปดาห์หน้าปรับตัวขึ้นได้ต่อเนื่อง หลังจากคลายกังวลปัจจัยการเมือง และให้ติดตามการประกาศตัวเลขเศรษฐกิจสหรัฐ และการประกาศผลประกอบการไตรมาส 2 ของบริษัทจดทะเบียนตลาดหุ้นไทย 
กลยุทธ์การลงทุน เก็งกำไรผลประกอบการไตรมาส และแนะลงทุนในหุ้นที่มีแนวโน้มว่ากำไรจะออกมาดี